## Susana Camarero recorda la “importància de millorar la qualitat de l’envelliment” per a donar resposta a l’augment de l’esperança de vida de les societats avançades

*** La vicepresidenta segona i consellera de Servicis Socials ha visitat la residència municipal de la tercera edat Vicente Vilar Morella d'Almassora**

La vicepresidenta segona i consellera de Servicis Socials, Igualtat i Habitatge, Susana Camarero, recorda la importància de “millorar la qualitat de l’envelliment” i donar una resposta a eixe augment de l’esperança de vida de les societats modernes i avançades.

Ha fet estes declaracions durant la visita a la residència municipal de la tercera edat Vicente Vilar Morella d’Almassora, on ha estat acompanyada per l’alcaldessa de la localitat, Maria Tormo, amb qui ha mantingut una reunió amb responsables de l’equip directiu i ha recorregut les instal·lacions del centre. L’alcaldessa li ha plantejat les principals necessitats a les quals s’enfronta la residència, entre les quals un augment de places en el centre de dia, que la vicepresidenta segona s’ha compromés a estudiar i buscar solucions per a donar resposta al que demanen.

Camarero ha insistit que des de la Conselleria l’atenció a les persones majors se centra a implementar totes les mesures i els recursos necessaris “per a atendre les diverses realitats i necessitats i revalorar la seua participació en la societat”.

Hi ha afegit que “treballem per a avançar en la construcció d’una societat per a totes les edats basada en la consolidació dels drets relacionats amb el benestar i la qualitat de vida de les persones majors”. En este sentit, ha recordat també que és necessari fomentar la creació de polítiques que promoguen un envelliment actiu i saludable.

Cal recordar que, a la Comunitat Valenciana, segons dades de l’Institut Valencià d’Estadística corresponents a 2022, prop del 20 % de la població té més de 65 anys, cosa que significa 1.000.000 de persones. Per això, ha assenyalat que l’evolució demogràfica suposa un “repte per a les polítiques actuals i cal actuar en conseqüència”.

La vicepresidenta segona ha destacat els reptes que s’abordaran des del departament que dirigix, com ho són les “mesures de prevenció i intervenció” en els casos de la soledat no desitjada; la disminució de la bretxa i la burocràcia digital; el foment de la participació activa i la visibilització de les persones majors en tots els àmbits de la societat, entre altres.

**Residència Vicente Vilar Morella**

La Residència Vicente Vilar Morella fa 23 anys que està en funcionament i té capacitat per a 56 persones, a més dels 15 usuaris del centre de dia. Totes les places que oferix estan concertades amb la Generalitat. Així mateix, disposa de 28 habitacions dobles, totalment equipades i adaptades a les necessitats sociosanitàries dels usuaris.

En esta residència les persones majors mantenen i milloren la seua qualitat de vida, ja que s’afavorix la integració social i l’adaptació al medi residencial i al mateix temps es potencien els vincles socials, familiars i afectius.

La plantilla del centre està formada per prop de 60 treballadors entre personal directiu, sanitari i administratiu.

La residència va adquirir el compromís de proporcionar tot el nivell de qualitat possible en els servicis oferits als seus usuaris i familiars. Per això, el centre disposa d’un pla de millora contínua mitjançant un sistema de gestió de qualitat propi.

Fecha: 22/01/2024